KOMISSION ASETUS (EU) N:o 193/2011,

annettu 28 päivänä helmikuuta 2011,

Euroopan parlamentin ja neuvoston asetuksen (EY) N:o 1445/2007 täytäntöönpanosta ostovoimapariteetteja koskevan laadunvalvontajärjestelmän osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisten sääntöjen antamisesta ostovoimapariteetteja koskevan perusaineiston hankkimisesta, laskennasta ja levittämisestä 11 päivänä joulukuuta 2007 annetun Euroopan parlamentin ja neuvoston asetuksen (EY) N:o 1445/2007 (1) ja erityisesti sen 7 artiklan 4 kohdan,

sekä katsoo seuraavaa:

Asetuksessa (EY) N:o 1445/2007 vahvistetaan ostovoimapariteetteja koskevan perusaineiston hankkimista, laskentaa ja levittämistä koskevat yhteiset säännöt.

Jäsenvaltioiden toimittamaa perusaineistoa koskevat vähimmäislaatuvaatimukset, hintakeruun tulosten validointia koskevat vähimmäislaatuvaatimukset sekä kertomuksia ja arviointia koskevat vaatimukset täsmennetään asetuksen (EY) N:o 1445/2007 liitteessä I olevassa 5 kohdassa.

On tarpeen määritellä tarkemmin myös yhteiset laatukriteerit ja laatukertomusten rakenne.

ON HYVÄKSYNYT TÄMÄN ASETUKSEN:

1 artikla

Asetuksessa (EY) N:o 1445/2007 tarkoitettuja ostovoimapariteetteja koskevat yhteiset laatukriteerit ja laatukertomusten rakenne täsmennetään tämän asetuksen liitteessä.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EUVL L 336, 20.12.2007, s. 1.

LIITE

Yhteiset laatukriteerit ja laatukertomusten rakenne

1. Eurostatin ostovoimapariteettitutkimuksessa (OVP-tutkimuksessa) käytettyjen lähteiden ja menetelmien luettelointi

Asetuksen (EY) N:o 1445/2007 liitteessä I olevan 5.3.1 kohdan vaatimusten täyttämiseksi jäsenvaltioiden on toimitettava luettelo Eurostatin ostovoimapariteettitutkimuksessa käytetyistä lähteistä ja menetelmistä, jäljempänä ’OVP-luettelo’.

OVP-luettelon rakenne perustuu asetuksessa (EY) N:o 1445/2007 vahvistetun perusaineiston eri kohtiin seuraavasti:

1. Kansallisen OVP-tutkimuksen organisointi ja taustatiedot

2. Kulutustavarat ja -palvelut

2.1 Kulutustavaroiden hintakeruut

— Sisältää tiedot keruun järjestämisestä, otannasta, edustavuudesta, validoinnista sekä ajallisista ja alueellisista korjauskertoimista

2.2 Asumiseen liittyvät palvelut

— Sisältää tiedot tietolähteistä ja niiden laadusta, määritelmien noudattamisesta sekä mahdollisista korjauksista

3. Julkishallinnon palvelut (vain palkkakyselyt)

— Sisältää tiedot tietolähteistä ja niiden laadusta, määritelmien noudattamisesta sekä mahdollisista korjauksista

4. Tuotantohyödykkeet ja -palvelut

4.1 Pääomahyödykkeet

— Sisältää tiedot keruun järjestämisestä, otannasta, edustavuudesta ja validoinnista

4.2 Rakentaminen

— Sisältää tiedot keruun järjestämisestä, tietolähteistä ja niiden laadusta, edustavuudesta ja validoinnista

5. Lopulliset menot BKT:stä

— Sisältää tiedot tietolähteistä ja niiden laadusta, määritelmien noudattamisesta sekä mahdollisista korjauksista

Jäsenvaltioiden on toimitettava OVP-luettelon päivitys kunkin vuoden tammikuussa, jos käytettävät lähteet ja menetelmät ovat muuttuneet edeltäneen vuoden aikana.

2. Kulutustavaroiden hintakeruuta koskevat kertomukset

Asetuksen (EY) N:o 1445/2007 liitteessä I olevan 5.3.3 kohdan vaatimusten täyttämiseksi jäsenvaltioiden on toimitettava kertomus kustakin kulutustavaroiden hintakeruusta. Kertomuksen rakenne on seuraava:

1. Esitutkimus

2. Hintakeruu

3. Maan sisäinen validointi

4. Maiden välinen validointi

Keruuta koskevissa kertomuksissa esitetään OVP-luetteloita täydentäviä tietoja.

3. Laatukriteerit

Toimitetun perusaineiston laadunarviointiin sovelletaan Euroopan tilastoista 11 päivänä maaliskuuta 2009 annetun Euroopan parlamentin ja neuvoston asetuksen (EY) N:o 223/2009 (1) 12 artiklassa vahvistettuja kriteerejä sekä asetuksen (EY) N:o 1445/2007 liitteessä I olevassa 5 kohdassa vahvistettuja vähimmäisvaatimuksia.

(1) EUVL L 87, 31.3.2009, s. 164.